|  |
| --- |
| ΕΚΑ  ΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:[**eka.press@gmail.com**](mailto:eka.press@gmail.com) ■

Αρ. Πρωτ.: 3492 Αθήνα, 19/03/2021

**ΔΕΛΤΙΟ ΤΥΠΟΥ**

**21 ΜΑΡΤΗ – ΠΑΓΚΟΣΜΙΑ ΗΜΕΡΑ ΚΑΤΑ ΤΟΥ ΡΑΤΣΙΣΜΟΥ**

Το Εργατικό Κέντρο Αθήνας προσπαθεί πάντα να στηρίζει έμπρακτα τις κοινωνικές ομάδες που βιώνουν την απόρριψη. Απαιτούμε ίσα δικαιώματα και ίση πρόσβαση σε παιδεία και υγεία για όλους. Απαιτούμε προστασία των κεκτημένων και απορρίπτουμε κάθε κρούσμα ρατσισμού και ξενοφοβίας, που στόχο έχουν να διχάσουν την εργατική τάξη. Για την καταστροφική οικονομική κρίση στην οποία βυθίστηκε η χώρα μας φταίνε οι αντεργατικές και αντικοινωνικές πολιτικές και όχι οι μετανάστες.

Όλοι οι εργαζόμενοι μαζί, μετανάστες και Έλληνες, αντιμετωπίζουμε το πρόβλημα της πρωτοφανούς ανεργίας, της απλήρωτης εργασίας, της κατάργησης των συλλογικών συμβάσεων, της φτώχειας, εξαθλίωσης, ισοπέδωσης του κοινωνικού κράτους, της καταπίεσης και καταστολής. Όλοι μαζί, μετανάστες και Έλληνες, βιώνουμε τις συνέπειες των μνημονιακών πολιτικών που θέλουν τους εργαζόμενους δούλους υπό το ζυγό τραπεζών και κεφαλαίου. Όλοι μαζί, μετανάστες και Έλληνες αντιπαλεύουμε αυτές τις αντεργατικές - αντικοινωνικές πολιτικές. Ενωμένοι στον αγώνα θα κερδίσουμε τα δικαιώματά μας για δουλειά, για αξιοπρεπή αμοιβή και συνθήκες εργασίας, για κοινωνικό κράτος κι ανθρώπινα δικαιώματα για όλους.

Ανεξαρτήτου φύλου, θρησκείας, φυλής, όλοι έχουμε ανάγκη στην εργασία, στα ανθρώπινα δικαιώματα, στο κοινωνικό κράτος.

**Το Δ.Σ.**